Diari Oficial de la Generalitat Valenciana


Sumari del DOGV 9483, del 02-12-2022 (2022/11202)

RESOLUCIÓ de 29 de novembre de 2022, de la Conselleria d'Educació, Cultura i Esport, d'assignacions econòmiques extraordinàries per a desenvolupar projectes d'investigació aplicada per a instituts d'excel·lència de Formació Professional de la Comunitat Valenciana en col·laboració amb empreses i altres centres educatius.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9483

Data del DOGV
:   02-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11750


Data del document
:   29-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 29 de novembre de 2022, de la Conselleria d'Educació, Cultura i Esport, d'assignacions econòmiques extraordinàries per a desenvolupar projectes d'investigació aplicada per a instituts d'excel·lència de Formació Professional de la Comunitat Valenciana en col·laboració amb empreses i altres centres educatius. [2022/11914]  
La Resolució de 26 de febrer de 2021, de la Secretaria Autonòmica d'Educació i Formació Professional, per la qual es convoca el procés de selecció d'instituts d'excel·lència de Formació Professional en la Comunitat Valenciana, estableix que aquests instituts d'excel·lència es distingeixen per programar i executar accions de caràcter innovador, experimental i formatiu en matèria de Formació Professional. Posteriorment, en la Resolució de 24 de maig de 2021, de la Secretaria Autonòmica d'Educació i Formació Professional, es va fer pública la relació d'instituts que passen a formar part de la Xarxa d'Instituts d'Excel·lència de Formació Professional de la Comunitat Valenciana.  
Així mateix, la Formació Professional ha de garantir l'ocupabilitat dels seus estudiants desenvolupant competències que s'ajusten a la realitat de l'entorn del sector productiu, i amb perspectiva de futur, adequant els processos d'ensenyament i aprenentatge a les noves tendències laborals i adaptant-se a les diferents formes de competitivitat empresarial.  
En aquest sentit, una de les comeses dels instituts de la xarxa d'excel·lència és el desenvolupament de projectes d'investigació aplicada relacionats amb el sector productiu del qual són instituts d'excel·lència, conjuntament amb altres centres educatius i amb empreses dels seus sectors, per a promoure la creativitat, la investigació educativa, la innovació en la pràctica docent, així com les relacions entre els centres educatius de Formació Professional i les empreses.  
La Direcció General de Formació Professional i Ensenyaments de Règim Especial és coneixedora del treball realitzat per aquests instituts d'excel·lència i s'ha proposat realitzar accions d'innovació que garantisquen l'extensió de coneixements al llarg de tot el territori de manera que se'n beneficie el màxim alumnat possible.  
Per aquests motius la Conselleria d'Educació, Cultura i Esport, a través de la Direcció General de Formació Professional i Ensenyaments de Règim Especial, amb la finalitat de promoure aquesta acció, de manera que es permeta que els instituts d'excel·lència desenvolupen la seua labor i la transmeten a altres centres educatius per a millorar l'excel·lència a la Comunitat Valenciana, es planteja aquesta resolució per la qual es dotaran econòmicament els esmentats instituts perquè desenvolupen projectes en els quals es vegen implicats activament altres centres educatius i empreses.  
Aquesta resolució persegueix impulsar la innovació, la transferència de coneixement, la qualitat i l'excel·lència en la Formació Professional, donant suport als equips docents en l'elaboració de projectes d'investigació i innovació, estimulant l'elaboració de materials didàctics adequats a la realitat socioproductiva dels centres que imparteixen Formació Professional, impulsant les relacions amb les empreses i incentivant el desenvolupament d'experiències educatives que, per la seua exemplaritat, poden ser un suport per a altres centres i un estímul en la millora contínua de la pràctica educativa.  
En exercici de les atribucions conferides en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i en virtut del que s'ha exposat, resolc:  
  
Primer. Objecte  
Concedir assignacions econòmiques extraordinàries als centres docents de la Xarxa d'Instituts d'Excel·lència de la Comunitat Valenciana per a finançar el desenvolupament de projectes d'investigació aplicada en coordinació amb altres centres de Formació Professional de manera col·laborativa, relacionats amb els sectors productius als quals representen en aquesta xarxa d'instituts d'excel·lència.  
Els centres susceptibles de rebre assignació econòmica són els publicats en l'annex I de la present resolució.  
  
Segon. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 de l'aplicació pressupostària 36.90.32.676.62, del pressupost de la Generalitat de l'any 2022, i s'adjudicaran un total de 384.006 euros.  
  
Tercer. Quanties  
S'assignen les quanties econòmiques determinades en l'annex I de la present resolució.  
  
Quart. Inversió de la dotació  
Les dotacions econòmiques assignades seran utilitzades per a sufragar les despeses ocasionades pels projectes d'investigació que es desenvoluparan als instituts d'excel·lència juntament amb altres centres educatius, i que s'hauran de realitzar entre la publicació de la resolució i el 31 d'agost de 2024.  
  
Cinqué. Percepció de les dotacions econòmiques  
El lliurament de l'assignació econòmica es realitzarà per transferència bancària al centre docent per mitjà d'una ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2022.  
  
Sisé. Justificació  
1. Donat el caràcter de sobredotació per despesa extraordinària de funcionament, el centre docent especificarà els ingressos i despeses que es produïsquen per raó d'aquesta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió, amb data compresa entre la publicació de la resolució i el 31 d'agost de 2024.  
3. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA, concretament com a recurs A, recursos procedents de Conselleria, en el subcompte habilitat a aquest efecte.  
4. Les despeses s'inscriuran, així mateix, dins de la gestió econòmica d'ITACA, des de la data d'efectes, en el subcompte justificatiu específic que s'habilitarà a aquest efecte.  
5. El centre haurà d'invertir en la finalitat prevista la totalitat de la quantitat econòmica que se li assigne. En cas que el centre dispose d'un romanent després d'abonar la totalitat de les factures corresponents al programa per al qual es percep la dotació econòmica, s'haurà de reintegrar a la Generalitat.  
6. La remissió de la documentació comptable justificativa per part del centre es realitzarà fins al 30 de setembre de 2024, mitjançant el procediment que establisca per instrucció la Direcció General de Formació Professional i Ensenyaments de Règim Especial.  
  
Seté. Seguiment dels projectes  
El seguiment dels projectes d'investigació serà el definit per la Direcció General de Formació Professional i Ensenyaments de Règim Especial. S'establiran, com a mínim, els següents controls:  
  
a) Informe semestral de l'estat del projecte, que incloga les fites aconseguides i el compliment o no de la temporalització, dificultats observades, així com qualsevol altre aspecte rellevant que el centre coordinador considere oportú.  
b) Informe a la finalització del projecte, que incloga el balanç econòmic d'aquest, els resultats i conclusions finals, llistat de professors, grups del centre i empreses que han participat en el projecte, així com les tasques realitzades, l'impacte en els centres educatius participants, en les comunitats educatives i en l'entorn productiu, i la seua possible continuïtat.  
Huité. Delegació  
Es delega en la persona titular de la direcció general competent en matèria de Formació Professional reglada la facultat d'adoptar les mesures oportunes per al compliment i l'aplicació d'aquesta resolució, i també per a resoldre i notificar totes les incidències que es plantegen en la seua interpretació i execució.  
  
Nové. Informació, publicitat i difusió  
Els equips directius dels centres docents de titularitat pública establiran les mesures necessàries perquè aquesta resolució siga coneguda pels membres de la comunitat educativa.  
  
València, 29 de novembre de 2022.- La consellera d'Educació, Cultura i Esport: Raquel Tamarit Iranzo.